b'\n_START_ARTICLE_\nT\xc3\xb5nis Vint\n_START_PARAGRAPH_\nT\xc3\xb5nis Vint (22. huhtikuuta 1942 Tallinna \xe2\x80\x93 22. kes\xc3\xa4kuuta 2019 Tallinna) oli virolainen taiteilija, joka tunnetaan mustavalkoisista graafisista teoksistaan._NEWLINE_Vint opiskeli 1962\xe2\x80\x931967 graafista suunnittelua Viron sosialistisen neuvostotasavallan valtiollisessa taideinstituutissa. Sen j\xc3\xa4lkeen h\xc3\xa4n ty\xc3\xb6skenteli liha- ja meijeriteollisuusministeri\xc3\xb6n pakkaus- ja mainoslaboratoriossa vuoteen 1973. H\xc3\xa4n suunnitteli levyn- ja kirjankansia, postimerkkej\xc3\xa4 ja julisteita. H\xc3\xa4n piti n\xc3\xa4yttelyit\xc3\xa4 Viron ja Neuvostoliiton lis\xc3\xa4ksi eri puolilla Eurooppaa sek\xc3\xa4 Japanissa ja Yhdysvalloissa._NEWLINE_Vinti\xc3\xa4 pidet\xc3\xa4\xc3\xa4n Viron taiteen 1960\xe2\x80\x931980-luvun merkitt\xc3\xa4vimp\xc3\xa4n\xc3\xa4 taiteilijana. H\xc3\xa4n oli lis\xc3\xa4ksi merkitt\xc3\xa4v\xc3\xa4 neuvostoaikainen toisinajattelija ja taidevaikuttaja ja oli KGB:n seurannassa. H\xc3\xa4n opetti ep\xc3\xa4virallisesti kotonaan nuoria taiteilijoita, arvionsa mukaan h\xc3\xa4nell\xc3\xa4 oli noin 200 oppilasta. _NEWLINE_Tallinnan taidemuseossa Kumussa pidettyyn Vintin n\xc3\xa4yttelyyn T\xc3\xb5nis Vint ja h\xc3\xa4nen esteettinen universuminsa liittyy laaja viron- ja englanninkielinen kirja T\xc3\xb5nis Vint ja tema esteetiline universum \xe2\x80\x93 T\xc3\xb5nis Vint and his aesthetic universe, joka on ensimm\xc3\xa4inen perusteellinen katsaus Vintin tuotantoon. N\xc3\xa4yttely p\xc3\xa4\xc3\xa4ttyi 9. syyskuuta 2012._NEWLINE_Vint sai vaikutteita Kiinan ja Japanin taiteesta, psykoanalyysista sek\xc3\xa4 kansantaiteen ornamenteista. Vintin piiriin kuului jo 1970-luvulla Leonhard Lapin, jonka viivakoodien on arveltu saaneen her\xc3\xa4tteit\xc3\xa4 t\xc3\xa4st\xc3\xa4 ornamenteista kiinnostuneesta \xe2\x80\x9dpsykogeometrisest\xc3\xa4 koulukunnasta\xe2\x80\x9d._NEWLINE_T\xc3\xb5nis Vintin is\xc3\xa4 oli agronomi Endel Vint, ja h\xc3\xa4nen sisaruksiaan ovat taiteilija Maara Vint ja taiteilija-kirjailija Toomas Vint; taiteilija Aili Vint on h\xc3\xa4nen k\xc3\xa4lyns\xc3\xa4.'